KIRJALLINEN KYSYMYS E-2302/02 esittäjä(t): Erik Meijer (GUE/NGL) komissiolle. Valvonnan puutteen ja riittämättömän seurannan vuoksi aluksilla syntyvän jätteen ja lastijäämien jatkuva laskeminen mereen.



Virallinen lehti nro 092 E , 17/04/2003 s. 0150 - 0151



KIRJALLINEN KYSYMYS E-2302/02 esittäjä(t): Erik Meijer (GUE/NGL) komissiolle (25. heinäkuuta 2002) Aihe: Valvonnan puutteen ja riittämättömän seurannan vuoksi aluksilla syntyvän jätteen ja lastijäämien jatkuva laskeminen mereen 1. Muistaako komissio, että vastauksessaan kysymykseeni E-2246/01(1) se toivoi, että direktiivin 2000/59/EY(2) täytäntöönpano johtaisi vuoden 2002 jälkeen aluksella syntyvän jätteen ja lastijäämien keräämiseen satamien vastaanottolaitteissa koko yhteisön alueella ja jätteiden mereen laskun huomattavaan vähentymiseen? 2. Mikä on tämän direktiivin täytäntöönpanon vaikutus, kun otetaan huomioon, että vain muutamat rikkeisiin syyllistyvät saadaan kiinni itse teossa, koska jätteet lasketaan mereen yleensä yöllä ja kun öljyläikkä näkyy, alus on jo kaukana, minkä seurauksena Alankomaiden Pohjanmeren mannerjalustan alueelta on viimeksi kuluneiden neljän vuoden aikana pystytty tunnistamaan öljyläikän aiheuttanut alus ainoastaan viisi kertaa? 3. Ovatko kyseessä etenkin Venäjän ja muiden yhteisöön kuulumattomien valtioiden alukset, joiden kapteenit eivät halua laskea jätteitään satamissa, koska he pitävät jätteiden mereen laskemista edullisena ja harmittomana itsestään selvänä oikeutenaan? 4. Voiko komissio vahvistaa, että Alankomaiden rannikkovartiosto tarkastaa 50 000:sta Alankomaiden satamiin vuosittain tulevasta merialuksesta ainoastaan 400, joista sakotetaan seitsemää, vaikka 400500 merialusta laskee joka vuosi Alankomaiden Pohjanmeren mannerjalustan alueella mereen öljyä, köysiä, verkkoja, puuainesta, muovia, energianvarauslaitteita ja joskus jopa kopiokoneiden tapaisia laitteita, minkä seurauksena merenpohja ja rannikko saastuvat ja muovi ja myrkylliset aineet joutuvat lintujen ja kalojen ravintoketjuun? 5. Voiko komissio vahvistaa myös, että Alankomaat valvoo aluksilla syntyvän jätteen ja lastijäämien laskemista mereen vähemmän kuin muut yhteisön jäsenvaltiot ja määrää seuraamuksia rikkojille vähemmän, koska yhtäällä Alankomaiden lainsäädäntö kieltää ulkomaisten kapteenien rankaisemisen öljyn rahtikirjan epätarkkuuden vuoksi ja toisaalla ainoastaan yksi syyttäjäviranomainen vastaa seuraamuksien määräämisestä? Mistä aiheutuu tämä ero muihin jäsenvaltioihin nähden? Miten ero saadaan poistettua? 6. Mitä jäsenvaltioiden valvontaa, lainsäädäntöä ja oikeuskäytäntöä koskevia lisätoimenpiteitä komissio pitää tarpeellisina aluksien jätteiden keräämisen parantamiseksi, jotta edellä mainitut päämäärät saavutettaisiin tehokkaammin? (1) EYVL C 93 E, 18.4.2002, s. 86. (2) EYVL L 332, 28.12.2000, s. 81. Loyola de Palacion komission puolesta antama vastaus (18. syyskuuta 2002) Komissio on kysyjän tavoin huolissaan alusten toiminnallisten päästöjen aiheuttamasta yhteisön vesien pilaantumisesta. Komissio katsoo, että kansainvälisten toimenpiteiden lisäksi tarvitaan myös EU:n toimenpiteitä öljyn ja muiden aineiden päästöjen lopettamiseksi merellä. Tästä syystä komissio antoi vuonna 1998 ehdotuksen direktiiviksi aluksella syntyvän jätteen ja lastijäämien vastaanottolaitteista satamissa(1). Euroopan parlamentti ja neuvosto antoivat direktiivin vuoden 2000 marraskuussa(2), ja jäsenvaltioiden on pantava direktiivi täytäntöön viimeistään 28. joulukuuta 2002. Kuten arvoisan parlamentin jäsenen kirjalliseen kysymykseen E-2246/01 annetussa vastauksessa todetaan, direktiivillä varmistetaan, että kaikissa EU:n satamissa on riittävä jätteiden vastaanottopalvelujen tarjonta, ja velvoitetaan aluksia toimittamaan jätteensä maihin. Direktiivillä velvoitetaan aluksia myös ilmoittamaan satamaan aluksessa olevan jätteen määrä ennen saapumista. Tämä yhdistettynä satamissa tehtäviin tarkastuksiin ja asianmukaisiin seuraamuksiin parantaa suuresti mahdollisuuksia valvoa kansainvälisten sääntöjen noudattamista. Koska jäsenvaltiot eivät kuitenkaan ole vielä saattaneet direktiiviä osaksi kansallista lainsäädäntöään, komissiolla ei ole tässä vaiheessa käytettävissään parlamentin jäsenen pyytämiä konkreettisia tietoja yksittäisten jäsenvaltioiden tekemistä tarkastuksista tai jätteitä mereen laskeneiden alusten kansallisuudesta. Direktiivin 2000/59/EY antamisen lisäksi on toteutettu täydentäviä toimenpiteitä, joilla on tarkoitus vähentää laittomia jätepäästöjä aluksista: - Alusliikennettä koskevan yhteisön seuranta- ja tietojärjestelmän perustamisesta annetussa direktiivissä(3) säädetään, että jäsenvaltioiden on vaihdettava tietoja aluksista, joiden osalta on olemassa näyttöä tai on perusteltua olettaa, että ne ovat tahallisesti päästäneet öljyä mereen, sekä suoritettava kaikki asiaankuuluvat tarkastukset tällaisissa aluksissa niiden saapuessa yhteisön satamaan. - Komissio sisällytti edellä mainittuun alusliikenteen seurantaa koskevaan direktiiviin velvollisuuden, jonka mukaan alusten on ilmoitettava havaitsemistaan öljylautoista ja viranomaisten on toteutettava aiheelliset toimet. Komissio selvittää parhaillaan myös muita tapoja öljyvuotojen seurantajärjestelmän perustamiseksi, valvontaan ja seurantaan perustuva öljyn etsintä mukaan luettuna. - Euroopan meriturvallisuusviraston perustamisella on suuri merkitys tässä yhteydessä ja erityisesti yhteisön lainsäädännön yhdenmukaisuuden täytäntöönpanon varmistamisessa sekä aluksista aiheutuvaa pilaantumista koskevien tietojen keräämisessä ja hallinnoinnissa. - Yhteisön yhteistyöjärjestelyistä onnettomuuksista tai tahallisista päästöistä aiheutuvan meren pilaantumisen alalla 20. joulukuuta 2000 tehdyllä Euroopan parlamentin ja neuvoston päätöksellä 2850/2000/EY(4) parannetaan eri jäsenvaltioiden rikosoikeusjärjestelmän tehokkuutta koskevien tietojen vaihtoa. Päätös mahdollistaa myös yhteiset aloitteet kuten seminaarit ja kurssit, joiden tarkoituksena on parantaa sääntöjä rikkovien alusten tunnistamismenetelmiä. Tämä luo synergiaa yhteisön tasolla ja voi johtaa lopulta siihen, että laittomiin toimiin syyllistyneitä rangaistaan asianmukaisesti. Lisäksi komissio viimeistelee parhaillaan Euroopan parlamentille ja neuvostolle annettavaa (kuudennen ympäristöä koskevan toimintaohjelman) mukaista tiedonantoa strategiasta meriympäristön suojelemiseksi ja säilyttämiseksi. Tässä yhteydessä tehdään myös ehdotuksia ja käynnistetään toimia, joilla pyritään pääsemään vähitellen eroon alusten laittomista päästöistä. (1) EYVL C 271, 31.8.1998. (2) Euroopan parlamentin ja neuvoston direktiivi 2000/59/EY, annettu 27. marraskuuta 2000, aluksella syntyvän jätteen ja lastijäämien vastaanottolaitteista satamissa. (3) Euroopan parlamentin ja neuvoston direktiivi 2002/59/EY, annettu 27. kesäkuuta 2002, alusliikennettä koskevan yhteisön seuranta- ja tietojärjestelmän perustamisesta sekä neuvoston asetuksen 93/75/ETY kumoamisesta (EYVL L 208, 5.8.2002). (4) EYVL L 332, 28.12.2000.